Primii jucători plecați la finalul acestui sezon de la formația constănțeană au fost Louis Munteanu, al cărui împrumut de la Fiorentina a ajuns la final, și David Kiki, care și-a încheiat contractul.
În ceea ce îl privește pe fundașul stânga, FANATIK a aflat că a semnat o înțelegere pe 3 ani cu FCSB și va primi un salariu lunar de 12.000 de euro la noua campioană a României. Într-o intervenție la FANATIK SUPERLIGA, Gigi Becali a confirmat mutarea și a anunțat că jucătorul a efectuat vizita medicală.
Dar Gică Hagi nu se oprește aici cu despărțirile, iar Farul a anunțat oficial că a reziliat contractul cu mijlocașul Ronaldo Deaconu, care era scadent în 2026. Fotbalistul nu a rupt gura târgului de la sosirea la Constanța.
”Farul Constanța și Ronaldo Deaconu au decis, de comun acord, încetarea relațiilor contractuale începând de astăzi. Transferat la începutul acestui an la echipa noastră, Ronaldo Deaconu a evoluat în 12 partide, în care a reușit 2 goluri. Mulțumim, Ronaldo, și mult succes mai departe!”, este mesajul postat pe site-ul oficial al ”marinarilor”.
La scurt după comunicatul dat de gruparea de la malul Mării Negre, Deaconu a anunțat și el pe rețele de socializare despărțirea, mulțumind clubului și suporterilor pentru perioada petrecută la Farul.
Născut la 13 mai 1997, Ronaldo Deaconu și-a făcut junioratul la Academia Gheorghe Hagi, iar apoi a evoluat în carieră pentru formațiile Feyenoord Rotterdam (tineret), Twente Enschede (tineret), ASA Târgu Mureș, Concordia Chiajna, HNK Gorica (Croația), Sepsi Sfântu Gheorghe, Gaz Metan Mediaș, Shaanxi Chang’an Athletic (China) și Korona Kielce (Polonia).
Imediat după încheierea sezonului în SuperLiga, Gică Hagi și-a trimis jucătorii în vacanță și a început să lucreze pentru stagiunea următoare. El a stabilit ca reunirea să aibă loc în data de 12 iunie.
Farul nu va pleca în niciun cantonament în afara țării și se va pregăti la Constanța până la mijlocul lui iulie, atunci când va începe noul sezon. În această perioadă, ”marinarii” vor juca 4 meciuri amicale: pe 21 iunie (cu Cernomore Varna), pe 26 iunie, pe 29 iunie și pe 6 iulie.
Dezamăgit de faptul că echipa sa a terminat 4 în campionat și a ratat cupele europene, Gică Hagi a mai anunțat și alte plecări care însă nu au fost oficializate deocamdată. Pe listă se află și Dragoș Nedelcu, jucător care a evoluat mult sub așteptări.